BEDLINGTONI TERJER

            

          

 
BEDLINGTONI TERJER

TÕU AJALUGU:
Bedlingtoni terjer pärineb Inglismaa põhjaosa kaevanduspiirkondadest, ka oma nime on ta saanud  Northumberlandi piirkonnas asuva kaevanduslinna Bedlingtoni järgi. Väidetavalt on Bedlingtoni terjer üks vanemaid terjeritõuge, kelle põhitööks oli jahipidamine ja näriliste püüdmine. Bedlingtoni terjerit on kasutatud ka võidujooksudes ning arvatakse, et tema esivanemate hulka kuuluvad ka whippet'id, kes on tuntud võidujooksukoerad. Bedlingtoni terjer on lähedalt seotud ka Dandy Dinmont'i terjerite, Kerry Blue terjerite ja Iiri pehmekarvaliste nisuterjeritega. Esimest korda osales Bedlingtoni terjer näitusel iseseisva tõuna 1870. aastal Inglismaal Bedlingtonis.

KIRJELDUS:
Bedlingtoni terjer on keskmist kasvu, graatsiline ja nõtke koer. Esmapilgul sarnaneb Bedlingtoni terjer vägagi lambaga, sest tal on paks kraasitud villa sarnane karvkate ja pirni- või kiilukujuline pea. Kere pikkus on pisut suurem turja kõrgusest ja seljajoon on nimmeosas kergelt kumer. Tänu oma kehaehitusele on tal silmatorkav kõnnak ning Bedlingtoni terjerid on väga kiired jooksjad.

Bedlingtoni terjeri karvkate on paks ja kergelt lokkis, värvuselt sinine, maksapruun, liivakarva piirdega või ilma. Sinistel koertel on nina must, maksa- ja liivakarva koertel pruun. Karv on püstine, aga mitte traatjas. Pea on kaetud rikkaliku siidise karvaga, mis on peaaegu täiesti valge. Bedlingtoni terjeri karvahooldus on ajamahukas ja seda tuleb teha pigem sagedasti. 

ISELOOM JA KELLELE SOBIB:
Bedlingtoni terjer on elav ja mänguhimuline, väga enesekindel terjer. Ta ei ole agressiivne, häbelik ega arg, kuid väljakutse saanuna ei tagane. Teda on suhteliselt kerge koolitada, kuid terjeritele iseloomulikult võib ta olla isepäine. Bedlingtoni terjerid on väga kiired jooksjad, seda tänu oma võidujooksjatest esivanematele. Nad on head perekoerad, kuid vajavad kutsikaeas sotsialiseerimist, vastasel korral ei pruugi nad teiste koduloomadega hästi läbi saada. Ta on võõraste suhtes umbusklik ja sobib ka valvekoeraks. Terjeritele iseloomulikult armastavad nad endiselt oma algset tööd, see tähendab jahti ja tagaajamist. Bedlingtoni terjer sobib aktiivsele perele, kes annab tema kiiretele jalgadele piisavalt tegevust ja oskab maandada tema kalduvust domineerida. Bedlingtoni terjeri omanik peab olema valmis pühendama aega karvahooldusele, et koeral säiliks tõule omane välimus ja karv ei vildistuks.

ESINDATUS EESTIS JA KONTAKTID:

Bedlingtoni terjereid on EKL-i tõuregistris 2015 mai seisuga 28.

Kasvataja Natalja Kaljumäe,  kennel Rondel Stars